  Виталий Пронин  Толон Италиысь Гроссето карын йылпумъяськиз егитъёс пӧлын капчи атлетикая Европалэн чемпионатэз.  Россиысь 2 ӝог ветлӥсьёс отын чемпионъёс луизы.  Валлян егит спортсменъёс 10 иськемез ортчизы. Ваньзэсты азьпальтыса вуиз Шарканын вордӥськем Сергей Широбоков. Мордовия понна очко люкась спортсмен сюрессэ ортчиз 43 минут но 21,29 секунд куспын. 55,94 секунд ортчыса, вуиз  Испаниысь Хосе Мануэль Перес, 1 минут но 8 секундлы кылиз Украинаысь Эдуард Забуженко.Озьы ик, 10 иськемез ӝог ортчыса, зарни медаль утӥз Яна Смердова. Солэн дырыз - 47 минут 19, 69 секунд. Кыкетӥ вуиз Германиысь Тереза Цурек (дырыз - 47 минут 33, 20 секунд), куинетӥ кылиз  Турциысь Мерьем Бекмез (дырыз - 47 минут 33, 88 секунд).Вераны кулэ, Россиысь кӧняез ке гинэ легкоатлетъёс дунневыл ӵошатсконъёсы лэземын, таосыз но отын нейтральной флаг улын бызьыло-тэтчало. Та чемпионатэ вуизы ӝог ветлӥсьёс Яна Смердова но Сергей Широбоков, бызьылӥсь Полина Миллер но шестэн тэтчась Аксана Гатауллина. УД     